สถานเอกอัครราชทูตไทย ณ กรุงพนมเปญ

สถานเอกอัครราชทูตไทย ณ กรุงพนมเปญ  เป็นคณะผู้แทนทางทูตของไทยในกัมพูชา ตั้งอยู่เลขที่ 196 ถนนพระนโรดม แขวงโตนเลบาสัก เขตจ็อมการ์มน พนมเปญ
ประวัติ.
สถานเอกอัครราชทูตไทย ณ กรุงพนมเปญ ได้เริ่มต้นหาที่ทำการแห่งแรกที่รัฐบาลไทยเป็นเจ้าของหลังจากสถาปนาความสัมพันธ์ทางการทูตระหว่างสองราชอาณาจักรในปี พ.ศ. 2493
ในปี พ.ศ. 2534 คณะรัฐมนตรีได้อนุมัติแผนการสร้างอาคารสถานเอกอัคราชทูตและบ้านพักของเอกอัครราชทูตไทยประจำกัมพูชาในกรุงพนมเปญ
หนึ่งปีต่อมา ในปี พ.ศ. 2535 สถานที่ตั้งของสถานเอกอัครราชทูตได้ถูกกำหนดให้ตั้งอยู่บนถนนพระนโรดมหลังจากที่รัฐบาลไทยได้ซื้อที่ดินติดกันสองแปลงรวมประมาณ 2 เฮกตาร์ (หรือประมาณ 4.5 เอเคอร์) โดยแปลงหนึ่งซื้อจากเจ้าของส่วนตัวผ่านกระทรวงการต่างประเทศและความร่วมมือระหว่างประเทศของกัมพูชา ในขณะที่อีกแปลงหนึ่งรัฐบาลกัมพูชาได้ตอบแทนโดยแลกกับสถานที่ตั้งสถานเอกอัครราชทูตกัมพูชาในกรุงเทพฯ
จากนั้นในปี พ.ศ. 2541 ได้เริ่มการก่อสร้างอาคารในบริเวณสถานเอกอัครราชทูตเริ่มขึ้น โดยกระทรวงการต่างประเทศได้เลือกแบบอาคารสถานเอกอัครราชทูตโดยบริษัทสถาปนิกของไทย คือ บริษัท นนท์-ตรึงใจ สถาปนิกและนักวางผัง จำกัด ต่อมาได้มอบหมายให้บริษัทของไทยอีกแห่งหนึ่งคือ บริษัท นพวงศ์ก่อสร้าง จำกัด ดูแลการก่อสร้างอาคาร การตกแต่งภายใน การติดตั้งสิ่งอำนวยความสะดวก และการจัดสวนภูมิทัศน์ ด้วยงบประมาณประมาณ 7.5 ล้านเหรียญสหรัฐ งานก่อสร้างทั้งหมดนี้เสร็จสิ้นในเดือนพฤษภาคม พ.ศ. 2543 และเปิดให้ข้าราชการและเจ้าหน้าที่ท้องถิ่นทั้งหมดเข้ามาทำงานที่สำนักงานใหม่ของสถานเอกอัครราชทูตไทย และทำพิธีเปิดอย่างเป็นทางการในวันที่ 16 พฤษภาคม พ.ศ. 2544 โดยเป็นสำนักงานของหน่วยงานราชการไทยทุกหน่วย เช่น กระทรวงการต่างประเทศ กระทรวงพาณิชย์ กองทัพบก เป็นต้น สำนักงานของสถานเอกอัครราชทูตไทยจึงมีวัตถุประสงค์เพื่อรวบรวมเจ้าหน้าที่เหล่านี้ทั้งหมดมาทำงานภายใต้หลังคาเดียวกัน ภายใต้แนวคิดพื้นฐานที่ไม่ได้แค่ลดค่าใช้จ่ายในการดำเนินงานผ่านสิ่งอำนวยความสะดวกที่ใช้ร่วมกันเท่านั้น แต่ยังส่งเสริมการประสานงานและความร่วมมือร่วมกันในการปฏิบัติงาน
เหตุจลาจลในพนมเปญ พ.ศ. 2546.
ในวันที่ 29 มกราคม พ.ศ. 2546 ได้เกิดเหตุจลาจลขึ้นในพนมเปญ ส่งผลให้สถานเอกอัครราชทูตไทย ณ กรุงพนมเปญ ได้รับผลกระทบจากกลุ่มผู้ชุมนุมจำนวนหลายพันคนที่ประท้วงอยู่บริเวณด้านหน้าสถานเอกอัครราชทูต และแสดงออกถึงความไม่พอใจด้วยการเข้าทำลายทรัพย์สินภายในสถานเอกอัครราชทูตไทย และเผาทำลายธงชาติไทย ทำลายป้ายสถานเอกอัครราชทูต ทำลายตัวอาคาร ทำให้เอกอัคราชทูตได้สั่งการให้เจ้าหน้าที่อพยพ โดยอพยพไปยังสถานเอกอัคราชทูตญี่ปุ่นด้านข้าง และกำแพงด้านหลังเพื่ออพยพออกทางแม่น้ำ นอกจากนี้ยังทำลายบริษัทและกิจการต่าง ๆ ของชาวไทย
รัฐบาลไทยตัดสินใจเรียกเอกอักคราชทูตไทยกลับ ปิดสถานเอกอัครราชทูต ปิดจุดผ่านแดน และเปิดปฏิบัติการอพยพพลเรือนไทยภายใต้ชื่อว่า "ปฏิบัติการโปเชนตง" อพยพชาวไทยหลายร้อยคนออกจากกัมพูชาผ่านท่าอากาศยานนานาชาติโปเชนตงด้วยเครื่องบิน ซี-130 ของกองทัพอากาศไทย
การฟื้นฟูและเปิดทำการใหม่.
รัฐบาลกัมพูชาได้ชดใช้ค่าเสียหายจากการถูกเผาและทำลายสถานเอกอัครราชทูตไทย ณ กรุงพนมเปญ เป็นจำนวนเงิน 6 ล้านเหรียญสหรัฐ ซึ่งหลังจากได้รับเงินดังกล่าวไทยจึงได้ผ่อนปรนมาตรการต่าง ๆ กับกัมพูชา ซึ่งสถานเอกอัครราชทูตไทยได้รับการซ่อมแซม โดยรัฐบาลกัมพูชาได้จัดหาสถานที่ปฏิบัติงานชั่วคราวให้ระหว่างนั้น กระทั่งการก่อสร้างเสร็จสิ้น ได้มีการนิมนต์พระสงฆ์มาประกอบพิธีเจริญพระพุทธมนต์ในวันที่ 8 กุมภาพันธ์ พ.ศ. 2547 และพร้อมกับมาให้บริการอีกครั้งในวันที่ 9 กุมภาพันธ์ พ.ศ. 2547 อย่างเงียบ ๆ โดยสิ่งที่เพิ่มเติมจากเดิมคือการเสริมจุดบอดใหญ่คือกำแพงด้วยการก่อสร้างกำแพงเพิ่มเติมให้แข็งแรงและสูงกว่าเดิม แต่ถึงแม้จะได้รับการปรับปรุงกำแพงแล้วแต่ก็ยังเป็นที่น่ากังวลด้านความปลอดภัยอยู่ดี
รายละเอียด.
สถานเอกอัครราชทูตไทย ณ กรุงพนมเปญ มีเนื้อที่ประมาณ 12 ไร่ ประกอบไปด้วย ทำเนียบเอกอัครราชทูต อาคารอเนกประสงค์ซึ่งถอดแบบมาจากอาคารวิเทศสโมสร สำหรับจัดกิจกรรมต่าง ๆ ของคนไทยในกัมพูชา อาคารสำหรับให้บริการทางราชการต่าง ๆ เช่น การทำพาสปอร์ต การออกวีซ่า และอาคารสำนักงาน ที่ทำงานของเจ้าหน้าที่ทูต ผู้ช่วยทูตฝ่ายทหารบก ทหารเรือ ทหารอากาศ ตำรวจ ที่ปรึกษาฝ่ายพารพาณิชย์ ที่ปรึกษาฝ่ายควบคุมยาเสพติด
สถานเอกอัครราชทูตไทย ณ กรุงพนมเปญ ทำการวันจันทร์ - วันศุกร์ เวลา 08.30 - 12.00 น. และ 13.30 - 16.30 น. (ยกเว้นวันหยุดนักขัตฤกษ์)